Ego Hugo, archipresbiter Eduensis, notum facio universis presentem cartulam inspecturis, quod Bertrandus, prepositus Eduensis, in nostra presentia constitutus, laude et assensu Aaliz, uxoris sue, precise vendidit et quitavit in perpetuum Guillelmo Galiain, canonico Eduensi, medietatem domus que est secus vergerium B. Talevaz, militis, et tenetur eidem Guillermo contra omnes calumpniatores dictam vendicionem garantire. Petiit autem dictus Bertrandus in nostra presentia et concessit quod si ipse vel alter pro ipso dictum Guillermum super dicta vendicione aliquatenus molestaverit vel in causam traxerit, ad sub monitionem dicti Guillermi, vel ejus qui dictam domum tenebit, de ipso Bertrando justiciam ecclesiasticam exiberem. In cujus rei testimonium, ad preces et instanciam dicti Bertrandi et Aaliz uxoris ejus, presenti cartule sigilli nostri apposui firmamentum. Actum est hoc anno gratie Mº CCº vicesimo quarto, mense marcii.